Spoštovani kolegice poslanke in kolegi poslanci, gospe in gospodje! Začenjam z nadaljevanjem 32. izredne seje Državnega zbora. Obveščen sem, da se današnje seje ne moreta udeležiti naslednja poslanca: gospod Samo Bevk in mag. Andrej Šircelj. Vse ostale lepo pozdravljam. Nadaljujemo s prekinjeno 1. točko dnevnega reda, to je z obravnavo Predloga Ustavnega zakona o spremembi 148. člena Ustave Republike Slovenije. Postopkovno gospod Jani Möderndorfer, izvolite.
Spoštovani predsednik, poslanke in poslanci! V skladu z dogovorom, ki smo ga skupaj opravili že pred začetkom te seje, na podlagi poslovnika postopkovno predlagam, da se sejo prekine in se pridobi mnenje Vlade glede postopka oziroma vnosa fiskalnega pravila v ustavo. Istočasno s tem tudi predlagam, da poleg tega mnenja Vlada pripravi tudi potrebne elemente izvedbenega zakona zato, da bomo imeli bistveno bolj jasno sliko, o čem se pogovarjamo, ko sprejemamo takšno spremembo ustave. Predlagam, da čas, ko bo Vlada pripravljala to mnenje, izkoristimo za vse potrebne dogovore, da se dogovorimo o tistem, kar je že od samega političnega vrha, od nedelje, ves čas odprto, da storimo ta korak, ki je najbolj koristen za celo državo, ne glede na politično barvo, ki jo danes v Državnem zboru imamo. Prepričan sem, da lahko s skupnim jezikom dosežemo tisto, kar je najbolj nujno potrebno glede na to, da smo danes v situaciji, ko ima praktično vsaka poslanska skupina svoj pogled na to, kaj pomeni, če bi bilo takšno fiskalno pravilo, o katerem razpravljamo, danes vneseno v ustavo. Hvala lepa.
Hvala tudi vam. Ker gre za postopkovni predlog, o njem ni možno niti razpravljati niti obrazložiti glasu, zato prehajamo na odločanje. Prosim, da preverite delovanje glasovalnih naprav. Glasujemo o postopkovnem predlogu. [[oglašanje iz dvorane]] Ne dela? Prekinjam glasovanje. Lahko še enkrat preverite? Je v redu? Lahko ponovimo glasovanje? Ponovno prehajamo na glasovanje o postopkovnem predlogu. Glasujemo. Navzočih je 82 poslank in poslancev, za je glasovalo 44, proti 29. [[Za je glasovalo 44.]] [[Proti 29.]] Ugotavljam, da je postopkovni predlog sprejet. S tem prekinjam to točko dnevnega reda in 32. izredno sejo Državnega zbora, ki jo bomo nadaljevali naslednji dan po zaključku 14. redne seje Državnega zbora. Hvala in na svidenje na nadaljevanju!